L’Udin al zuie avonde ben e al vinç cence fastidis cuintri di un Genoa in crisi di zûc e di risultâts che al ten bot dome par vincj minûts e dopo si sfante sot dai colps dai blancs e neris.
Delneri al manten sù par jù la scuadre che e veve fat ben cuintri dal Turin, ancje se al fâs tornâ tra i pâi Karnezis al puest di Scuffet, al zonte ae seconde linie Evangelista al puest dal scualificât Jankto e pal atac al met Thereau dongje di Zapata e De Paul.
La scuadre di balon furlane si presente ordenade e ecuilibrade, no si scompon denant dai tentatîfs di acelerazion, avonde smamîts, di Laxalt e Simeone e al rispuint cuntun biel tîr di De Paul, che al concretize inte maniere miôr un passaç di Evangelista e al segne il vantaç.
I ospits a colin daurman in zenoglon: lents, proviodibii e sconfusionâts. Il control dal cjamp e des operazion al è ad in plen tai pîts dai blancs e neris che a cjatin avonde in curt la strade pal secont gol: corner di Hallfredsson, tîr di Angella, rispueste di Muñoz e conclusion decisive di Zapata che al inclaude Rubinho.
Il predomini furlan, cun Widmer e Samir su lis corsiis laterâls, Badu e Halfredsson tal mieç e De Paul e Zapata in atac, al va dilunc ancje tal secont timp, che si vierç cul tierç gol blanc e neri: corner di De Paul diret in puarte e pastroç di Rubinho.
Il Genoa al è une sorte di fantasime, che no si dismôf nancje cu la jentrade in cjamp di Palladino, Pandev e po ancje Veloso. Propit Palladino al firme la uniche conclusion dai grifons – un tîr fûr bersai che al ven tignût di voli di Karnezis tai ultis vincj minûts di zûc – intant che l’Udin al gjestìs il vantaç cun calme e cun sodisfazion fintremai aes trê siviladis e cussì al puarte a cjase i trê ponts.
fur_Latn fur_Latn fur_Latn fur_Latn fur_Latn fur_Latn